กรุงศรีฯ ได้ญี่ปุ่น ดันสินเชื่อโตแกร่ง
กรุงศรีเผยลูกค้าธุรกิจแกร่งทั้งรายใหญ่และเอสเอ็มอี ได้เครือข่ายบีทีเอ็มยูช่วยดันสินเชื่อโต 7%
7 พ.ย. 2559

กรุงศรีเผยลูกค้าธุรกิจแกร่งทั้งรายใหญ่และเอสเอ็มอี ได้เครือข่ายบีทีเอ็มยูช่วยดันสินเชื่อโต 7% 
นายพรสนอง ตู้จินดา ประธานกลุ่มธุรกิจลูกค้าธุรกิจ ธนาคารกรุงศรีอยุธยา เปิดเผยว่า ช่วง 9 เดือนที่ผ่านมา สินเชื่อธนาคารเติบโต 7.7% มากกว่าระบบธนาคารพาณิชย์ที่เติบโตน้อยกว่า 5% โดยแบ่งสินเชื่อลูกค้ารายใหญ่โต 5.3% สินเชื่อเอสเอ็มอี 4.6% และสินเชื่อรายย่อย 11.2% สินเชื่อโตจากหลายอุตสาหกรรม อาทิ โทรคมนาคม ค้าปลีก ก่อสร้าง
ทั้งนี้ สินเชื่อที่เติบโตได้น่าพอใจ เพราะผู้ถือหุ้นใหญ่คือ ธนาคารโตเกียว-มิตซูบิชิ ยูเอฟเจ (บีทีเอ็มยู) มีเครือข่ายทั่วโลกช่วยสนับสนุนให้ธนาคารมีบริการทางการเงินที่ครบวงจร ขณะที่ลูกค้าธุรกิจที่เพิ่มขึ้นส่งผลให้สัดส่วนสินเชื่อของธนาคารกลับด้านจากเดิม ลูกค้ารายย่อยเคยมีสัดส่วนมากกว่า 50% ลดลงเหลือ 44% ส่วนสินเชื่อธุรกิจเพิ่มขึ้นเป็น 56% วงเงินรวม 7-8 แสนล้านบาท จากสินเชื่อรวม 1.4 ล้านล้านบาท ถือเป็นสัดส่วนที่สมดุล ขณะที่หนี้ที่ไม่ก่อให้เกิดรายได้ (เอ็นพีแอล) ควบคุมได้อยู่ในระดับต่ำ ภายใต้ภาวะเศรษฐกิจที่เติบโตไม่เร็ว
สำหรับสินเชื่อเอสเอ็มอียังโตได้ แต่เป็นการรีไฟแนนซ์ส่วนใหญ่ ขณะที่สินเชื่อใหม่มีน้อยมาก โดยที่ผ่านมาธนาคารมีผลิตภัณฑ์และบริการเพิ่มขึ้น มีการเชื่อมโยงธุรกิจ (ซัพพลายเชน) ให้ลูกค้าเอสเอ็มอีไทยและลูกค้ารายใหญ่ของญี่ปุ่น ซึ่งกลุ่มนี้มีสัดส่วนสินเชื่อ 10% ของเอสเอ็มอีขนาดกลาง
นอกจากนี้ ธนาคารยังมีกลยุทธ์เชื่อมโยงลูกค้าทุกขนาดแบบรายอุตสาหกรรม โดยนำร่องแล้วในกลุ่มยานยนต์เป็นการให้บริการทางการเงินและเชื่อมซัพพลายเชนลูกค้าตั้งแต่บริษัทยานยนต์ยักษ์ใหญ่ของญี่ปุ่น พร้อมธุรกิจเกี่ยวเนื่องในสายการผลิต ดีลเลอร์ ไปจนถึงการให้สินเชื่อลูกค้ารายย่อย ล่าสุดได้ให้บริการครบวงจรดังกล่าวไปยังกลุ่มอิเล็กทรอนิกส์ด้วย และพร้อมขยายไปอุตสาหกรรมอื่นที่มีศักยภาพ